“Animales Fantásticos…” i el retorn de “Vaiana” protagonitzen un Nadal “de pel·lícula” a Burjassot
2025-07-24

Durant la setmana nadalenca, el Cinema Tívoli de Burjassot oferirà una programació “de pel·lícula” als ciutadans i ciutadanes del municipi. Després del pas de “Vaiana”, que va arrasar fa un parell de setmanes, el Tívoli torna a presentar la història de la nova heroïna de la factoria Disney al públic de Burjassot, amb una projecció especial per al dia de Nadal, el 25 de desembre, a les 17h.

A continuació, els dies 26, 27, 28 i 29 de desembre, el Tívoli rep un altre de les estrenes més esperades d’aquest Nadal: “Animales Fantásticos y donde encontrarlos”. Totes les projeccions d’aquesta pel·lícula seran a les 17h.

La pel·lícula britànica, protagonitzada per Eddie Redmayne, trasllada a l’espectador al Nova York de 1926. L’excèntric Newt Scamander acaba de ser expulsat de Hogwarts a causa d’un incident relacionat amb una de les seues criatures màgiques. El jove mag decideix llavors emprendre un viatge pel món a la recerca de noves varietats de criatures extraordinàries. Acompanyat d’una enigmàtica maleta repleta dels sorprenents éssers que ha col·leccionat al llarg dels anys, arriba a Nova York. Allí es creua per casualitat amb Jacob Kowalski, un forner que acaba de tornar de la guerra. Arran d’una confusió amb els seus respectius equipatges, es produeix la fugida d’alguns dels animals fantàstics de Newt i tots dos es veuen obligats a col·laborar per a resoldre aqueix terrible problema, que afecta tant a la comunitat màgica dirigida pel MACUSA (el Màgic Congrés d’USA) com als Muggle.

J.K. Rowling, la famosa autora de la saga Harry Potter, ha sigut qui ha escrit el guió d’aquesta adaptació del seu llibre “Animales fantásticos y donde encontrarlos” (2001), ambientada en la coneguda comunitat de mags i bruixotes i narrada des del punt de vista de Newt Scamander, autor fictici d’aquest llibre.

Les entrades per a assistir a qualsevol projecció del cinema Tívoli tenen un preu únic de 4 euros i es poden adquirir des de, aproximadament, una hora abans de l’inici de cada projecció, en la taquilla del Centre Cultural Tívoli.